**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2008 ԹՎԱԿԱՆԻ ՄԱՐՏԻ 13-Ի N 292-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

**Ընթացիկ իրավիճակը և իրավական ակտի ընդունման անհրաժեշտությունը**

«Հայաստանի Հանրապետության կառավարության 2008 թվականի մարտի 13-ի N 292-Ն որոշման մեջ լրացումներ և փոփոխություններ կատարելու մասին» Կառա­վարության որոշման նա­խագծի ընդունումը պայմանավորված է ՀՀ Ազգային անվտանգության ծա­­ռա­յությանը վերա­պահ­ված գործառույթների պատշաճ իրականացումն ապահովելու և վարչական իրավախախտումների վերաբերյալ գործերի քննության արդյունավետությունը բարձրացնելու անհրա­­­ժեշտությամբ:

Մասնավորապես, «Մեկ կանգառ, մեկ պատուհան» սկզբունքի կատարելագործման շրջա­­նակ­նե­րում 2022 թվականի հուլիսի 6-ին ընդունված «Վարչական իրավախախտումների վերաբերյալ Հայաստանի Հանրապետության օրենսգրքում փոփոխություններ կատարելու մա­սին» ՀՕ-332-Ն օրենքով Վարչական իրավախախտումների վերաբերյալ ՀՀ օրենսգրքի 201-րդ հոդվածի 1-ին մասով նախատեսված՝ պետական սահմանի անցման կետերում հայտնաբերված վարչական իրավախախտումների վերաբերյալ գործերը քննելու և վարչական տույժեր նշանակելու լիազորությունը վերապահվել է ՀՀ ազգային անվտանգության ծառայությանը, իսկ մյուս բոլոր դեպքերում նույն իրավախախտումների վերաբերյալ գործերի քննությունը կատարելու է ոստիկանությունը: Հաշվի առնելով, որ օրենսգրքի 201-րդ հոդվածով նախատեսված վարչական իրավախախտումների քննությունը վերապահված է ոստիկանությանը, հետևաբար այդ իրավախախտումները կատարած անձանց հաշվառումը կատարվում է ոստիկանության կողմից Կառավարության 2008 թվականի մարտի 13-ի «Ոստիկանության ստորաբաժանումների կողմից քննության ենթակա վարչական իրավախախտումներ կատարած անձանց հաշվառման կարգը հաստատելու մասին» N 292-Ն որոշման համաձայն: Ուստի հաշվառման լրիվությունն ապահովելու համար անհրաժեշտություն է առաջացել համապատասխան լրացումներ և փոփոխություններ կատարել նշված որոշման մեջ։

**Առաջարկվող կարգավորման բնույթը**

Ելնելով վերոգրյալից, նախագծով նախատեսվում է սահմանել կարգավորումներ ՀՀ ազգային անվտանգության ծառայության կողմից քննվող Վարչական իրավախախտումների վերաբերյալ ՀՀ օրենսգրքի 201-րդ հոդվածի 1-ին մասով նախատեսված վարչական իրավախախտումների վերաբերյալ գործերով կայացված որոշումների վերաբերյալ տեղեկությունները ՀՀ ոստիկանության ինֆորմացիոն կենտրոնում վարվող կենտրոնացված հաշվառման քարտադարան մուտքագրելու վերաբերյալ` հաշվառումների լրիվությունն ապահովելու և կրկնակի վարչական պատասխանատվությունը բացառելու նպատակով:

Նախագծի ընդունումից հետո պետական եկամուտներում և ծախսերում փոփ­ո­խու­թյուններ չեն առաջանա:

**Ակնկալվող արդյունքը**

Նախագծի ընդունմամբ ՀՀ ազգային անվտանգության ծառայության սահմանապահ զորքերը հնարավորություն կստանան Վարչական իրավախախտում­ների վերաբերյալ ՀՀ օրենսգրքի 201-րդ հոդվածի 1-ին մասով նախատեսված՝ պետական սահմանի անցման կետերում հայտնաբերված վարչական իրավախա­խտում­ների վերաբերյալ գործերով կայացված որոշումների վերաբերյալ տեղեկությունները մուտքագրել ՀՀ ոստիկանության ինֆորմացիոն կենտրոնում վարվող կենտրոնացված հաշվառման քարտադարան, ինչը թույլ կտա տեղեկություններն առցանց և օպերատիվ կերպով հավաքել մեկ համակարգում և ապահովել հաշվառումների միասնա­կանությունը՝ բարձրացնելով վարչական իրավախախտումների վերաբերյալ գործերի քննության լրիվությունն ու օբյեկտիվությունը:

**Կապը ռազմավարական փաստաթղթերի հետ. Հայաստանի վերափոխման ռազ­մա­վարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագծերի ընդունումը բխում է Ազգային ժողովի 2021 թվականի օգոստոսի 26-ի N ԱԺՈ-002-Ն որոշմամբ հաստատված Հայաստանի Հանրապետության կառա­վա­րության (2021-2026թթ.) ծրագրի 1-ին գլխի «Ազգային անվտանգության մարմին­ների կայուն համա­կար­գը» կետ­ից: Համաձայն նշված կետի` ՀՀ ներքին և արտաքին անվտանգության, կայունու­թյան, հա­սա­րա­կու­թյան բնականոն գործունեության կարևորագույն նախապայմաններից է մշտապես կա­տա­րե­լա­գործվող, արդի մարտա­հրա­վերներին դիմակայելու ունակ, տեխնիկական զարգա­ցում­ներին համ­ընթաց ար­դիականացվող, համապատասխան որակյալ կադրերով համալրվող և հասա­րա­կու­թյան վստահությունը վայելող ազգային անվտանգության մարմինների առկա­յու­թյունը:

Բացի այդ, նախագծի ընդունումը բխում է Ազգային ժողովի վերոհիշյալ որոշմամբ հաս­տատ­­ված Հայաստանի Հանրապետության կառավարության (2021-2026թթ.) ծրագրի 6.9-րդ գլխից, համաձայն որի՝ մաքսային վարչարարության բարելավման շրջանակներում ամբող­ջա­պես ներդրվելու է «Մեկ կանգառ, մեկ պատուհան» համակարգը, որի միջոցով կրճատվելու է սահ­մանահատման ժամանակը, և հսկողական միջոցառումներն իրականացվելու են «Մեկ կան­­գառ» սկզբունքով։ «Մեկ կանգառ, մեկ պատուհան» համակարգի ներդրման շնորհիվ ար­տա­քին առևտրի ոլորտում ներկայացվող տեղեկատվությունն ամբողջությամբ ներկայացվելու է էլեկտրոնային եղանակով, իսկ այն տեղեկատվությունը, որն արդեն առկա է համակարգում, չի պահանջվելու մյուս պետական մարմինների կողմից իրականացվող գործառույթների համար: